สภาอารักษ์

สภาอารักษ์ (เปอร์เซีย: شورای نگهبان‎ Guardian Council) เป็นองค์กรตามรัฐธรรมนูญของสาธารณรัฐอิสลามอิหร่าน ประกอบด้วยสมาชิกสิบสองคนซึ่งเป็นกลุ่มบุคคลที่มีอำนาจและอิทธิพลกว้างขวางในประเทศ และมีอำนาจยับยั้งร่างกฎหมายของรัฐสภา กลไกที่มา รัฐธรรมนูญสาธารณรัฐอิสลามอิหร่าน บัญญัติให้สภาอารักษ์ประกอบด้วยสมาชิกสองประเภท ประเภทละหกคน ได้แก่: นักกฎหมายทางธรรม (ฟากิฮ์) ได้รับแต่งตั้งโดยตรงจากผู้นำสูงสุด เพื่อทำหน้าที่หลักในการวินิจฉัยความสอดคล้องของกฎหมายกับหลักชะรีอะฮ์ นักกฎหมายทางโลก ที่มีความเชี่ยวชาญกฎหมายหลายสาขา ถูกเสนอชื่อโดยประธานศาลสูงสุด และได้รับเลือกโดยมติของรัฐสภา สมาชิกมีวาระดำรงตำแหน่งหกปี โดยจะมีการเปลี่ยนถ่ายสมาชิกกึ่งหนึ่งในทุกสามปี เพื่อเป็นผู้อารักษ์ความต่อเนื่องของอุดมการณ์สาธารณรัฐอิสลามให้ยั่งยืน อำนาจ สภาอารักษ์มีอำนาจเหนือกระบวนการนิติบัญญัติและการเมืองอย่างเบ็ดเสร็จ อำนาจประการแรกที่สำคัญคือการตรวจสอบกฎหมายทุกฉบับที่ผ่านรัฐสภา หากกฎหมายใดถูกวินิจฉัยว่าขัดต่อหลักศาสนาหรือขัดรัฐธรรมนูญ สภาอารักษ์มีสิทธิ์เด็ดขาดในการยับยั้ง ส่งผลให้รัฐสภาไม่สามารถออกกฎหมายที่ขัดต่อเจตนารมณ์ดั้งเดิมของการปฏิวัติ นอกจากนี้ สภาอารักษ์ยังมีอำนาจในฐานะองค์กรผู้จัดกำกับดูแลการเลือกตั้ง ซึ่งเป็นผู้จัดการเลือกตั้งทุกระดับ ตลอดจนทำหน้าที่คัดกรองผู้สมัครรับเลือกตั้งในทุกระดับ ตั้งแต่ประธานาธิบดีไปจนถึงสมาชิกสมัชชาปราชญ์ผู้นำ ส่งผลให้ผู้ที่จะเข้าสู่โครงสร้างอำนาจมีเพียงบุคคลที่จงรักภักดีและมีคุณสมบัติสอดคล้องกับระบอบ สภาอารักษ์เป็นสภาที่ไม่ได้มาจากการเลือกตั้งโดยประชาชน แต่กลับมีอำนาจเด็ดขาดเหนือรัฐสภาที่มาจากการเลือกตั้งโดยประชาชน ตลอดเวลาที่ผ่านมา กฎหมายที่เอื้อสิทธิสตรี, การปฏิรูประบบเลือกตั้ง, กฎหมายห้ามการทรมาณกรรม และการให้สัตยาบันในสนธิสัญญาว่าด้วยสิทธิมนุษยชนกับนานาชาติ ตลอดจนกฎหมายที่มีความเปิดกว้างอย่างอื่น ต่างถูกยับยั้งโดยสภาอารักษ์ อ้างอิง